Awalen-a ttalin-iyi-d s tɣawla s daxel n wul-iw am tmes am uḥajij n tmest i yettnernin ciṭ ciṭ, am ifeṭṭiwjen ttaffgen deg yigenni arma uɣalen ur d-ttbanen ara. Salma tesɣad-iyi-d kan s yimeṭṭawen, lecfur-is d yicenfiren-is iyi-d-ittakken tiririt, widak iwumi ur tefki ara tayri tiferrtin, ur zmiren ara ԑeddin nnig n usigna akken ad walin amaḍal-nni asugnan anda i iferfer rruḥ-iw d rruḥ n Salma di tremt-nni i d-nesԑedda s lferḥ-is d lqerḥ-is. Widak ur netbiԑ ara tayri, ur as-sellen ara mi thedder, taqsiḍt-agi ur asen-tettwaru ara, acku xas ad fehmen kra-agi n yisebtar, maca ur zmiren ara ad ḥṣun anamek i yellan deffir-is, acku leḥzen ur yelli d lmidad i d aceṭṭiḍ-is, wala d lkaɣeḍ i d axxam-is, maca anwa amdan ur nessin ara xas ciṭṭaḥ seg lbenna n tayri, anwa ur neԑriḍ ara ya lukan ciṭṭaḥ seg-s, anta taneffut ur d-nḥerrek ara sdat n uxxam i yeččuren d ulawen ; isqef s lesrar d lbaḍnat d tirga d yiḥulfan ?Anta tajeğğigt i zeglent tmeqwa n nnda gar waffriwen ? Anta tasift ur nbeddel ara i wumi yeԑreq ubrid ur tewwiḍara ɣer lebḥer?